L' astrobiolochía (d'o griego astron = "estrela", bios = "vida" y logos = "sciencia"), tamién conoixida como que exobiolochía (d'o griego exo = "exterior") u xenobiolochía (d'o griego xenos = "forano"), ye un campo scientifico interdisciplinario que ye relacionau con sciencias tals como que l'astrofisica, a biolochía, a quimica, a cheolochía, a informatica u l'antropolochía. O suyo campo d'estudio ye amplo y se dedica prencipalment a investigar l'orichen d'a vida en a Tierra y a posibilidat que istos procesos s'haigan produciu en atros mundos. Ye considerada a sola disciplina scientifica que se dedica a la busca de vida extraterrestre, a diferencia d'a ufolochía que se considera una pseudosciencia.